Die Namibiese dollar (kode NAD) is sedert 1993 die geldeenheid van Namibië. Die eenheid word gelykstaande gehou met die Suid-Afrikaanse rand (ZAR). Laasgenoemde is ook 'n amptelike geldeenheid weens Namibië se lidmaatskap in die Gemeenskaplike Monetêre Gebied. Muntstukke in sirkulasie is: 5, 10, 50 sent, $1 en $5. Banknote is $10, $20, $50, $100 en $200. Die Namibiese dollar vervang die Suid-Afrikaanse rand, ook Suidwes-Afrika se geldeenheid terwyl die land deel van Suid-Afrika was van 1920 tot 1990. Die rand is steeds 'n wettige betaalmiddel, omrede die Namibiese dollar gekoppel is aan die Suid-Afrikaanse rand en plaaslik geruil kan word op 'n een-tot-een basis. Namibië was ook deel van die Rand Monetêre Gebied vanaf sy onafhanklikheid in 1990 tot die instelling van die dollar in 1993. In 1990 is begin om die rand te vervang met 'n nuwe Namibiese geldeenheid. Die naam kalahar is voorgestel, synde die Kalahariwoestyn in die ooste van Namibië geleë is. Die sentrale bank van Namibië sou bekend staan as die Namibiese Reserwebank.